הלכה ומלאכה: האתגר לעתיד בעקבות הדגם של הקהילה היהודית בתימן
חננאל סרי

בקרב רבים מבני עדתינו יוצאי תימן, נשמעים לא אחת התרפקויות על זכרונות העבר, נוסטלגיה מתוקה שפעמים רבות מסתיימת בתלונה על ההווה. גם אני שזכיתי להוולד בארץ ישראל, משאת נפשם של אבותינו, שכל שירתם והוויתם בתימן ערגה לארץ זו, שמעתי וגדלתי על אותם סיפורים המתארים את קדושת חיי המשפחה, את הצניעות וההסתפקות במועט שאפיינה את חיי היום-יום של הקהילה התימנית, אהבת התורה וגודל המסירות של כל בני תימן אליה, גמילות החסדים ומסירות הנפש להצלתם של יתומים ועוד מידות רבות ומפוארות שיש מקום לחזור וללמוד אותן מהם. ועם כל זאת נפשי ממאנת לשוב שמה. כבר לימדנו החכם באדם: "אַל תֹּאמַר, מֶה הָיָה שֶׁהַיָּמִים הָרִאשֹׁנִים, הָיוּ טוֹבִים מֵאֵלֶּה,  כִּי לֹא מֵחָכְמָה שָׁאַלְתָּ עַל זֶה" (קהלת ז,י). אוזני שומעות ועיני קוראות גם דברים אחרים שהכל חפצים לשכוח – מחלוקות קשות בתוך הקהילה, השפלות חוזרות ונשנות מידי הערבים המקומיים ושליטיהם, פחד מתמיד מגזרות והאשמות-שווא שהועלו על יהודים, תמותה גדולה מאוד של נשים בעת לידתם ושל ילדים בשנותיהם הראשונות, ומעל לכל עוני מדהים שעולה כמעט מכל תיאור של אנשי תימן, עוני של רעב המגיע לא רק עד שערי מוות אלא עד המוות עצמו. על כן עלינו להודות על כל הטובה שהשפיע עלינו יושב שמים, ולנסות לזכור ולשחזר דברים מפוארים שהיו בעדתנו ועדיין ממתינים הם שנשוב ונקיימם והפעם בארצנו. במאמר זה אעלה את אחד מהם והוא מאפיין ייחודי של הקהילה התימנית שכל אנשיה יודעי ספר היו, ויחד עם זאת היו כולם גם בעלי מלאכה, בדרך כלל איש למשפחותם לבית אבותם, כלומר לפי האומנות שהתייחדה לאותה משפחה. 
במשנת הרמב"ם

להבנתה של סוגיה זו, חשוב שנזכור שדרך פסיקתם הייחודית של בני תימן ראתה ברמב"ם מרא דאתרא,
 ולכן כל סוגיה הלכתית שעולה בנוגע לדרך התנהלותה של קהילה זו חייבת לפתוח בגישתו של ענק-עולם זה.
  הרמב"ם הבחין בהלכות תלמוד תורה בין שני מישורים שקיימים במצות תלמוד תורה, הראשון מופיע בפרק הראשון ובו הוצג החיוב שיש במצוה זו לכל אדם קטן כגדול:

כל איש מישראל, חייב בתלמוד תורה:  בין עני בין עשיר, בין שלם בגופו בין בעל יסורין, בין בחור בין שהיה זקן גדול שתשש כוחו, אפילו עני המחזר על הפתחים, ואפילו בעל אישה ובנים, חייב לקבוע לו זמן ללמוד תורה ביום ובלילה, שנאמר "והגית בו יומם ולילה" (יהושע א,ח).
גדולי חכמי ישראל, היו מהן חוטבי עצים ומהן שואבי מים, ומהם סומין.  ואף על פי כן היו עוסקין בתורה, ביום ובלילה והם מכלל מעתיקי השמועה, איש מפי איש מפי משה רבנו.

אך בדומה להלכות דעות שבהם הבדיל הרמב"ם בין הנדרש מאדם רגיל בדרך הנהגתו (פרק ד') לדרך הנהגתו של תלמיד חכמים (פרק ה'), כך גם בהלכות תלמוד תורה הקדיש הרמב"ם פרק אחר ובו הוא מלמד את דרך ההתיחסות הנדרשת ממי שאינו מסתפק בעשיית חובתו בלבד, אלא חפץ להיות תלמיד-חכמים
 הזוכה בכתרה של תורה:

מי שנשאו ליבו לקיים מצוה זו כראוי לה, ולהיות מוכתר בכתרה של תורה, לא יסיח דעתו לדברים אחרים, ולא ישים על לבו שיקנה תורה עם העושר והכבוד כאחד.  כך הוא דרכה של תורה:  פת במלח תאכל, ועל הארץ תישן, וחיי צער תחיה, ובתורה אתה עמל.  ולא עליך כל המלאכה לגמור, ולא אתה בן חורין לבטל; אבל אם הרבית תורה, הרבית שכר, והשכר, לפי הצער.

שמא תאמר עד שאקבץ ממון ואחזור ואקרא, עד שאקנה מה שאני צריך ואפנה מעסקי ואחזור ואקרא, אם תעלה מחשבה זו על ליבך, אין אתה זוכה לכתרה של תורה לעולם, אלא עשה תורתך קבע, ומלאכתך עראי, ואל תאמר לכשאפנה אשנה, שמא לא תפנה.

...וציוו ואמרו, הוי מעט עסק, ועסוק בתורה. ...ועושה מלאכה בכל יום מעט כדי חייו, אם לא היה לו מה יאכל, ושאר יומו ולילו, עוסק בתורה.

וכאן פנה הרמב"ם להזהיר מפני נסיונות לעשות קיצורי דרך במסגרת החתירה אל הייעוד הנעלה:

כל המשים על לבו שיעסוק בתורה ולא יעשה מלאכה, ויתפרנס מן הצדקה, הרי זה חילל את השם, וביזה את התורה, וכיבה מאור הדת, וגרם רעה לעצמו, ונטל חייו מן העולם הבא,  לפי שאסור ליהנות בדברי תורה, בעולם הזה.

אמרו חכמים, כל הנהנה מדברי תורה, נטל חייו מן העולם.  ועוד ציוו ואמרו, לא תעשם עטרה להתגדל בהן, ולא קרדום לחפור בהם.  ועוד ציוו ואמרו, אהוב את המלאכה, ושנוא את הרבנות.  וכל תורה שאין עימה מלאכה, סופה בטילה; וסוף אדם זה, שיהא מלסטם את הבריות.

מעלה גדולה היא למי שהוא מתפרנס ממעשה ידיו, ומידת חסידים הראשונים היא; ובזה זוכה לכל כבוד וטובה שבעולם הזה, ולעולם הבא:  שנאמר "יגיע כפיך, כי תאכל, אשריך, וטוב לך" (תהילים קכח,ב), "אשריך" בעולם הזה, "וטוב לך" לעולם הבא שכולו טוב.
אין דברי תורה מתקיימין במי שמרפה עצמו עליהן, ולא באלו שלומדין מתוך עידון ומתוך אכילה ושתייה, אלא במי שממית עצמו עליהן, ומצער גופו תמיד, ולא ייתן שינת לעיניו, לעפעפיו תנומה...
דברים אלו של הרמב"ם ידועים ומפורסמים. הוא עצמו הקדים והרחיב בהם באריכות רבה כבר בפירושו למשנה שהיווה את התשתית למשנה תורה. וכבר אז צפה הרמב"ם שיקדימו להצגת דעתו בנושא זה את ההסתייגות האומרת שדעת הרמב"ם בנושא זה הינה דעת יחיד כנגד כל המפרשים, וכך כתב בפתיחתו לדבריו הנחרצים:
 

כבר חשבתי שלא לדבר בצוואה זו [שלא לעשות את דברי התורה קרדום לחפור בהם], מפני שהיא ברורה, וגם מפני שאני יודע שדברי בה לא ימצאו חן בעיני רוב גדולי התורה ואולי אף כולם, אבל אומר ולא אשים לב ומבלי לחוש למי שקדם ולא לנמצאים...

אנו מוצאים שהרמב"ם אף הורה לנהוג בדרך זו, הלכה למעשה ולא רק לאנשים מן השורה אלא אף לתלמיד חכמים ראוי ומוכשר, תלמידו המפורסם ר' יוסף ב"ר יהודה.
  אמנם כפי שצפה רבנו אכן נכתבו תשובות רבות כדי לדחות את דבריו, כפי שאפשר לראות מדבריו הארוכים של הכסף משנה על הלכות אלו. מו"ר הרב יוסף קאפח טרח להראות כיצד כל קושיותיו של הכסף משנה אינן קשות לפי דרכו של הרמב"ם, ובחתימת דבריו הוא מקבל רק טענה אחת כראויה לבחינה: 
לדעתי, הצדקה אחת יכולה להתקבל גם על דעת רבנו, והיא הנימוק של עת לעשות לה' הפרו תורתך, לפי הבאור וההבנה שאנו מבינים אותו,
 כיון שלפי תנאי החיים המצויים כיום קשה מאד לשקוע במ"ט שערים שהעולם שקוע בהם ועם זאת ללמוד תורה לעומקה ולרוחבה, לפיכך חייבים לנהוג כפי שנוהגים, וכעין ביטוי חז"ל ביטולה זהו קיומה – אך שאר הנימוקים יש לרבנו מה להשיב.

בקהילה התימנית

בחברה התימנית פסיקתו של הרמב"ם לא היתה דעת יחיד, אלא דרך חיים אחידה שאין זולתה. בתימן לא היה ניתן לתאר יהודי שגדל מבלי להיות ספוג בלימוד התורה. לימוד זה היווה את מרכז חייהם של היהודים, ויחד עם זאת, גם לא היה יהודי שלא היתה לו מלאכה שממנה קיווה לפרנס את בני ביתו. דבר זה התקיים אפילו ברבני הקהילה וחכמיה, כפי שמתאר י' נחשון:

המושג "כלי קודש" שפרנסתם על הציבור, לא היה ידוע כלל בתימן. כל שררה, חילונית כדתית, היתה ביסודה עניין של זכיה במצווה ובכבוד, אך לא מקור של פרנסה. אין ספק שיהודי תימן שמרו בכך על המסורת הקדומה יותר מכל קיבוץ יהודי אחר. 

...המבקרים השונים שביקרו לאחרונה בתימן התפלאו על כך, שלא ניתן היה לראות רב שהתפרנס מן הרבנות. בכל מקרה עסק הרב במסחר או במלאכה בצד עסקנותו הציבורית...

כדוגמה מייצגת אפשר לתת את תיאורו המרשים של רבי יעקב ספיר, השד"ר הירושלמי שביקר בתימן בשנת 1859:

...העיר המצערה הזאת לה רב גדול (בארצות האלה יקראו להרב מארי), הוא המורה הוא הדיין והדורש הוא השוחט והבודק, גם חזן ושמש, ומכל אלה אין לו מחית נפשו לשליש ולרביע, גם במצער צרכי חייהם ופרנסתם. על כן גם המארי מסובל תחת עול המלאכה והעבודה אם נקלה אם נכבד. הרב הזה מארי יוסף בן סעיד (סעדיה) יצ"ו מלא תורה יראה וחכמה ורוח דעת. בקי במקרא וביאוריו עד להפליא. בקי בתלמוד ברמב"ם ועד אחרונים כאחד המורים הגדולים בארצותינו. וידיו רב לו בחכמת הקבלה בשנון גדול, הזוהר וכתבי האר"י למודים על לשונו בעליל כל עלה ועמוד, וכח זכרונו רב מאוד, וחובר חיבורים בקבלה ומפליא לעשות גם בקבלה מעשיות ואצטגנינות כמעשה הראשונים... ויצא שמו בכל הארץ גם בעיני השרים ועבדי המלך. ועל כל אלה גדלה ענותנותו ואהבת בני אדם. עם פנים שוחקות מדברותיו נאוה בחלק שפתיו ומליצות אמריו ודברי תורה וחכמה נוצצים בכל דבריו והוא כבן ארבעים שנה. מהלכו מנהגו ומלבושיו כמנהג המדינה, וזר הרואהו יחשבנו לאיכר או רועה צאן. אבל מלאכתו תטה עליו חן ונזר כבוד תעטרהו. הוא חרש ברזל לעשות כלי נשק אתים מחרשתים מקבות קרדומות מגרפות כל כלי האיכרים. לו חנות אצל ביתו בחור ההר כמו מערה... אביו הזקן ר' סעיד נ"י ואחיו הקטון ממנו גם המה חכמים ויודעים את התורה וביחוד זוהר וקבלה עוזרים עמו במלאכתו... גם בעשותם בעבודה הקשה הזאת מצאתים נדברים יחד בדברי תורה חכמה ומוסר. ופה בחנות יורה ידין ויועץ בכל דברי הקהלה... מכאב לב ומשבר רוח עניתיו: אשריך מארי יוסף שפחמי אתה ואוי... להמתנהגים ברבנות. לוא רציתי עשות כמוך כי עתה לא גליתי ממקומי בטלטלה גבר  ולעזוב אם על בנים נוטשה. המה דואגים עלי לא ידעו אנה אני ולבי נוה וכמה אחריהם לא אדע העודם חיים – יחיו.
אולם מאפיין זה, לא תמיד נזכר רק לשבחה של הקהילה התימנית. לדברי נחשון היו מספר מקרים שבהם גרם הדבר לעוני ורעב בביתו של מנהיג הקהילה, ובסופו של דבר הוא אף נאלץ להתפטר מתפקידו כדי לחזור ולפרנס את בני ביתו, כשהקהילה נקלעת לקושי של מציאת אדם חדש שיתעסק בצורכי הציבור.
  גם לאחר העלייה לארץ השקפת עולם זו היתה בעוכריהם של ציבורים רבים מבני תימן אשר במסגרות החדשות לא מצאו את הדרך הראויה לקיים להם הנהגה רוחנית ראויה. אם נדרשו להקציב שכר לרב המקומי, הרי שראו בכך דבר מגונה שמנע מהם לקבל את הנהגתו בכבוד וברצון, שכן גנאי הוא בפי הנביא שאמר: "רָאשֶׁיהָ בְּשֹׁחַד יִשְׁפֹּטוּ, וְכֹהֲנֶיהָ בִּמְחִיר יוֹרוּ...".
 ואולם גם אם היה הרב מן המתפרנסים מעמל ידיהם, הרי שהיה לאנשיו קושי לקבלו, שכן בהשוואה לרבני עדות אחרות אשר הקדישו שעות להכנת שיעורים ודרשות לצאן מרעיתם, דרך התנהלות השיעור והלימוד של רבם שלהם היתה פחות מושכת ומהנה, אף שהיתה ספוגה עמל ומסירות. אם לא די בכך, רבנים אחרים תמיד הופיעו מהודרים בלבושם, אך הופעתו של רב תימני פעמים רבות לא היתה מרשימה במיוחד, הוא הקפיד על נקיות וסדר בלבושו אך לא היה לו את אותו ההוד וההדר של חליפות ארוכות ומהודרות, ולעתים אנשי קהילתו זכו לראותו גם במחלצות אחרות, פשוטות וצנועות יותר בעודו משמש כשרת של בית ספר או פועל היוצא לעבודת יומו בבגדי עבודה.
 מה הפלא אם כן, שיכולת השפעתו והנהגתו של רב תימני מצומצמת יותר?
הניסוח התימני
תמצית הרעיון שמבטאות המלים "הלכה ומלאכה" מוכר מאז ומעולם בצורות שונות ומגוונות כדוגמת "תורה ועבודה" או "תורה עם דרך ארץ". עם זאת כל שינוי בניסוח הרעיון של שילוב עבודת כפים עם לימוד התורה מכיל בתוכו דגשים ייחודיים ולעתים מגמות פוליטיות או היבטים רעיוניים. הניסוח התימני במלים "הלכה ומלאכה" גם הוא מכיל את מאפייניה של החברה התימנית ותרבותה. לא בכדי הניסוח התימני לבקשת השילוב בין תורה ופרנסה נקט במלים "הלכה ומלאכה". המושג התימני נותן הדגשה מיוחדת להלכה, ובכך הוא מגלה את אופיה של התורה שנלמדה בתימן, תורה זו אמנם העמידה בראש מעייניה את שינון המקרא, אולם לאחר הבסיס המקראי, היה דגש מיוחד על ההתמקדות בעולמה של ההלכה – ובעיקר ששת סדרי המשנה ומשנה תורה לרמב"ם. הפלפול, ריבוי אפשרויות ההבנה והפרשנות של כל סוגיה לא איפיינו את הלימוד התימני. הכרת ההלכות בצידן הפרגמטי של "מה יעשה ישראל", ומיעוט ההתחשבות במחלוקות שהתקיימו בעבר בהלכה, אלו הם מאפייני הלימוד התימני. לא היה מקובל להיות מחמיר או מקל, ההלכה הוכרעה כפי ראות הדיין והכרעה זו אין לסטות ממנה. כך אנו מוצאים שהמנהג להחמיר ולהניח גם תפילין של ר"ת לא היה קיים, וכיוון שפסקו כשיטת הרמב"ם ורש"י בסידור פרשיות התפילין, שוב לא ראו עניין להחמיר ולחוש לשיטה אחרת.

גם דרך התנהלותו של הלימוד הושפע מהיותו משולב במלאכה מפרנסת. הרב קאפח הראה בכמה ממאמריו כיצד דרך העברת השיעור, דרך הלימוד, ונושאי הלימוד כולם נבעו מעובדת קיומה של מלאכה במקביל, שאף אם לא הייתה עיקר מחשבתם הרי שהיתה מרכיב קיים שקשה להתעלם ממנו: 

בתימן, שהיו כולם עובדים ומתכלכלים במעשה ידיהם, בזיעת אפם ויגיע כפם גם התלמידים וגם הרב, בהתאם לשטת הרמב"ם האוסר בהחלט לקבל שכר כדי ללמוד או ללמד תורה שבעל פה כפי שבאה לידי בטוי בכל חריפותה בפירושו למשנה... ואף בחבורו הלכות תלמוד תורה... כך שלא היה שם בתימן מעמד של אנשים אשר אומנותם תורתם. ולפיכך לא היתה לתלמידים האפשרות להתכונן לשיעור ולשנן את החומר לפני כן. לכן פיתחו שיטת לימוד התואמת את דרכם, צרכם ואורח חייהם, וכך היא השיטה כפי שראיתיה אצל סבי זצ"ל... התלמידים לומדים בהדרגה היאך לדייק ולדקדק בלשון הגמרא... והעיקר הוא ידיעת המסקנא להלכה שהיא התמצית המקווה, לדעת מה יעשה ישראל. ולפיכך לא להתעכב ביצירת המצאות היכולות להווצר כתוצאה משטת פלוני או אלמוני, בפרט בשטות הדחויות מהלכה... בימינו היו קוראים לגישה כזו "בעל ביתית". 
...ר' יהושע העדיף את הלמוד המעשי המציאותי, כי ימי שנותינו בהם שבעים שנה ואם בגבורות שמונים שנה, ולואי שנספיק בהם לדעת משהו מן הנחוץ לנו, כי זוהי מטרת למוד ההלכה. 

משיטת חשיבה זו נקל להבין מדוע חשוב כל כך להתרכז בפרשנותו של פוסק אחד ויחיד – הרמב"ם, ולמעט בעיסוק בכלל הפוסקים:

ניתן לחשוב שבהתמקדות בדמות אחת ישנו צמצום מחשבתי. אולם מי שמכיר את יצירתו הספרותית של הרב קאפח יודע שהיה בקי גם בדבריהם של רבנו תם, הראב"ד... פעמים רבות הוא היה מהדיר ספריהם. אולם כאשר ניגשים להלכה – הרמב"ם הוא הפוסק המחייב לדעתו. הרב קאפח בצורה לא מקובלת בין הדיינים במדינת ישראל, המשיך לראות את הרמב"ם כמחייב בצורה משמעותית, ואפילו את בני העדות האחרות, ובמיוחד לאור חזרתנו לארץ ישראל...

הרב קאפח עצמו הלך בדרך זו, כפי שעולה מתיאורו של הרב שלמה דייכובסקי שניתח את שיטת פסיקתו של הרב קאפח בבית הדין.
 מן הטעם הזה ניתן גם להבין מדוע מיאן הרב קאפח לאמץ לעצמו את דרכם של רבים מן הפוסקים להסתייע בתקדימים מרובים, שהרי לא מספר הדעות הוא הקובע כי אם תוכן דבריהם: 

לא אביא כאן דברי להקות האחרונים העוסקים בענין זה לכאן ולכאן, כי רבים הם, ואין כל תועלת כאן לממני גברי...

שיטה זו הוא תיאר כמאפיינת את דרכם של כל חכמי תימן:

דרכם של חכמי תימן לקצר בתשובותיהם כדרך תשובות הגאונים, שאינם נכנסים בתשובותיהם לפלפול במקורות הדין והסברה...

מאפיינים אלו ואחרים יצרו מערכת שלמה המאפשרת לבעל מלאכה להפוך לאיש תורה ברמה גבוהה ובה ניתן לקיים חברה המתקיימת בכחות עצמה ללא סיוע חיצוני תוך שהיא מפתחת בקרבה קיום תורה ומצוות על כל כלליהם ופרטיהם. דוגמה מאלפת לדגם זה מתוארת על ידי שאול ליברמן:

לימדתי במוסד תורני חשוב ובו שמש תימני. יהודי זה גר במרתף וניזון בקב של חרובים מערב שבת לערב שבת. ואף אותו קב לא בא לו אלא בצירוף עבודה שנייה במוסד אחר. לא היה סיפק בידו למלא תפקידו כראוי... שאלתיו למה הוא רוגז עלי, הרי מִלאתי את חובתי כשנזפתי בו. שתק שעה קלה והשיב שאמנם צדקתי בעצם הדבר, אלא שלא נהגתי בו כמִדת תלמידי-חכמים, והוסיף: אצלנו אין נוהגין כן באדם שיודע משנה ורמב"ם על פה. פתחתי ספר משנה תורה שהיה מונח על שולחני, קראתי בו הלכה אחת, והשמש סיים על פה את השאר. לא האמנתי למשמע אזני. שהרי אף בליטא, מקום מרכזי התורה, לא ראיתי שמש שמתנהג כיהודי פשוט בקי במשנה וברמב"ם על פה.

הרב קאפח תיאר אישים נוספים שהכיר וקיימו אורח חיים דומה בארץ ישראל. בין היתר הוא מתאר יהודי תימני שבעת כתיבת המאמר עדיין היה משמש כשרת בבית-ספר בבקרים כשאחר הצהרים שימש ראש ישיבה שלפניו ישבו ולמדו למעלה ממנין תלמידי-חכמים.
 אין צריך לומר שהיו כאלו גם בעדות אחרות אך שם היו אלו יחידים חריגים בלבד.
 בעדה התימנית לעומת זאת היה זה דפוס רווח ומושרש ולא כהתנהגות של יחידי סגולה הנוהגים בחסידות יתרה. הרב קאפח ראה בעובדת היות רבני תימן אנשי מלאכה, יתרון חשוב אחר והוא נובע מכך שבפסיקה נדרשת לרב גם הכרות בלתי-אמצעית עם הנושא המדובר, וכך תמיד היה מצוי בין המתדיינים התימנים בעל מלאכה מתאים לכל סוגיה, שייטיב לתאר לחבריו את המציאות העובדתית עליה מדובר, ובמקרים ייחודיים שלא היה הנושא מוכר לכולם היתה המודעות לכך שיש לעזוב את בית המדרש ולבדוק את המציאות העובדתית ולא לנסות לשער אותה בצורה תיאורתית בלבד. כך הוא כותב על היותו בן למשפחת צורפים:
 "ואלו לא עסקתי בנפחות אלא כדי להבין דברי רבנו דיי", וכך עוד בהיותו בתימן טרח להתחקות אחרי המציאות בנושא "מים שלנו":

...וכבר ידוע שהבארות בעיר צנעא היו עמוקות הרבה, ומדדתי בשעתו חום המים בעת שאיבתו מן הבאר, ומצאתי מדת חומו אחידה ביום ובלילה בקיץ ובחורף. אלא שבחורף שהגוף קר, נדמה לנוגע בו בידו שהוא יותר חם, ובקיץ נדמה יותר קר, ולמעשה אין הבדל.

ימות המשיח

קשה לתאר את תקומת ישראל בזמן הגאולה מבלי שיחזור כל יהודי לאחוז במלאכה כלשהי, שהרי בלא זאת כיצד תתנהל מדינת הלכה, כזו שכל אזרחיה יהודים אוהבי תורה ומצוותיה. אבי הגישה החרדית - הרב משה סופר (החת"ם סופר) התווה את דרך החיים שתעמוד מול הסכנות שהציבה תנועת ההשכלה לקהילה היהודית ואימץ את העמדה המתבדלת שגורסת שביצירת הקרע בין שני המחנות, לפחות מחנה אחד – זה שיסתגר, ינצל מאיבוד זהותו היהודית-תורתית. אחד ממרכיביה של גישה זו היה ההתרחקות מתחומי המדע בצורתו המודרנית, וההשתדלות לעיסוק מתמיד ועד כמה שאפשר בלעדי בתורה. עם זאת כתב החת"ם סופר הסתייגות אחת מהפתרון הזה:

אבל בארץ-ישראל, ורוב ישראל שרויים שם, שהעבודה בקרקע גופא היא מצוה משום ישוב ארץ ישראל, ולהוציא פירותיה הקדושים, ועל זה ציוותה תורה ואספת דגנך. ובועז זורה גורן השעורים הלילה, משום מצוה... לא יאמר לא אאסוף דגני מפני עסק התורה. ואפשר אפילו שאר אומנויות שיש בהן משום ישוב העולם. הכל בכלל מצוה, אבל כשאנו מפוזרים בעו"ה [=בעוונותינו הרבים] בין או"ה [=אומות העולם] וכל שמרבה העולם ישוב מוסיף חורבן בעבודת השם, מודה ר' ישמעאל... ועל זה אנו סומכין... ואיני מלמד בני אלא תורה...

כלומר, גם החת"ם סופר עצמו הכיר בכך שבמדינה יהודית-ישראלית-תורנית לא יתכן לקיים חברה שאנשיה עוסקים בענינים שברוח בלבד. בארצנו הקדושה עלינו להעמיד מקרבנו אנשי מקצוע בכל תחום ותחום. אין מדובר באנשים שלא יעסקו בתורה, אלא עליהם להיות אנשי תורה וגדולה, כדוגמת גדול הדור של מגילת רות – בועז. 

אולם השאלה הגדולה בעינה עומדת: כיצד ניתן להכשיר אנשי עמל שיהיו גם ענקי רוח, יודעי תורה ומקיימי מצוות. דומה שהפתרון השתמר במקום אחד לפחות בעולם בצורה פעילה למרות הקשיים – בתימן. מדובר בכינונה של חברה שכל אנשיה, לרבות גדולי התורה שבה, בעלי מקצוע. תורתם של אלו מתקיימת במקביל לפרנסת ביתם וכמידת מסירותם לתורה והסתפקותם במועט כך תהיה מידת הצלחתם לעלות במעלות התורה. זהו דגם רמב"מי מובהק שלא נתקבל על ידי מרבית הפוסקים שאחריו בטענה שהוא איננו מציאותי. מאידך, מודל זה התקיים בפועל בתימן. הקשיים עימם אנו נפגשים במציאות היום-יומית לממש דגם זה הם הם חלק מתהליך הגאולה וחבלי משיח, ובהדרגה אנו מקווים למצוא לכולם פתרון. הרב קאפח היטיב לתאר את הקושי העצום שפגש בבואו לארץ ודווקא מהצד הרוחני של המצב שמצא:

כאשר זכינו לגאולת כל גלות תימן כמעט, גם החרש והמסגר עלו לארץ קדשינו על מנת לבנותה ולהבנות בה מכל המבחנים והבחינות. אלא שהמציאות היתה מעט אחרת. אם אמנם הצד הגשמי בא בדרך כלל על ספוקו, ויש אף יותר מספוקו, הרי רבות מן התקוות הרוחניות היו למפח נפש. כל אותה האוירה של הלמידה והלמוד נגוזה ועברה, ולא נותר ממנה לא מעט ולא הרבה, נשארו במחננו רק בבואות וצללים. אולם בהתאם להבטחתו יתעלה "כי לא תשכח מפי זרעו" ב"ה אנו רואים תהייה על ההתרחקות, ורבה במחננו ההתקרבות והשיבה אל המקורות מי ברב ומי במעט...

בהמשך דבריו תיאר הרב קאפח עד כמה שונה הלימוד התורני בארץ ישראל ועד כמה הוא חסר את האלמנטים המרכזיים של הלמדנות התימנית אשר על כן הוא מֵצר על אובדנם. ולמרות הכל ניתן לחוש את האופטימיות בדבריו: ברור לו שגם אם הגאולה רחוקה עדיין, עצם העלייה לארץ ישראל מהווה התקדמות גדולה וחשובה בעבור העם. הוא עצמו נתן ביטוי מעשי להשקפתו בפרסום תרגומים לרבים מחיבוריהם של חכמי ישראל האמונים על הקו הרציונליסטי ביהדות – רס"ג, הרמב"ם ואחרים. 
חשיבותה של תימן אם כן בסוגיה אותה הצגנו הינה בהיותה משמרת את הדגם הקדום. קשה לראות כיצד המדינה היהודית הופכת להיות מדינה המתנהלת על פי ההלכה, כשרוב המשק ומשרדי הממשלה מתנהלים על ידי אנשים שלא זו בלבד שאינם אנשי תורה, אלא הם בכלל לא רואים עצמם כמחוייבים למצוות.  רק לכשנחזור לשתף את אנשי התורה בניהול החברה בפועל נוכל להאמין שמדינת הלכה יכולה להתממש בימינו אלה. הדרך לשילובם של אנשים במערכות אלו מבלי שתשחק זיקתם לתורה ומצוות מחייבת חזרה אל הדגם  התימני – דגם שיאפשר את קיומה של חברה תורנית שלמה, שתהיה מתקדמת במדעים ובכל תחום אחר. חברה שתחזור לשמש אור לגוים, ותוכל להוות גורם מדריך כבד-משקל בכל נושא מוסרי-הגותי שיעמוד על הפרק.
 
� מהרי"ץ, שו"ת פעולת צדיק, א:סט;ב:רנא; ג:י,ע; הרב דוד משרקי, הקדמה ל"שתילי זיתים"; הרב שלום יצחק הלוי, שו"ת דברי חכמים, עמ' כז; הרב יוסף קאפח, כתבים, ב, עמ' 671-677; ש' יבניאלי, מסע לתימן, עמ' 196-199.

� הלכות תלמוד תורה, א,ח-ט.


� גם כינויו של איש התורה בלשון חז"ל ובמיוחד לפי גירסתם של יהודי תימן הינו מדוקדק. כבר העיר החוות-דעת (בהקדמת פירושו לשו"ע יו"ד) שחכם הינו כינוי הראוי לקב"ה לבדו ולכן כונה איש התורה בישראל תלמיד-חכם. בתימן הקפידו לומר תלמיד-חכמים, גם כדי לבאר שאין החכם כינוי לתלמיד עצמו, וגם משום שראוי לכל לומד ללמוד סברא אצל יותר מרב אחד.


� הלכות תלמוד תורה ג,ו-יג.


� פירוש הרמב"ם למשנה, אבות ד,ז.


� אגרות הרמב"ם (מהדורת הרב קאפח), עמ' קלד פיסקה כא.


� נדמה לי שכוונתו שאין מדובר בהיתר גמור אלא במצב של דחוי עד שיוכשר המצב לחזור ולהיות כמו שראוי הוא להיות, ראה דבריו על ההיתר לכתוב דברי תורה שבעל פה במאמרו "מטרות המשנה וייעודה במשנת הרמב"ם", כתבים, ב, עמ' 545-548.


� יהדות תימן – פרקי מחקר ועיון, "ההנהגה היהודית בתימן", מילוי התפקיד שלא על מנת לקבל פרס, עמ' צב-צג.


� אבן ספיר, א, ליק 1866, עמ' נ-נא [פרק כב]. להפנייה מרשימה זו הסב את תשומת לבי ד"ר ירון סרי, גם ברוך יהיה.


� יחיאל נחשון, יהדות תימן – פרקי מחקר ועיון, עמ' צג-צד. תיאור שונה לגמרי של מאורע זה ניתן ע"י הרב קאפח ראה כתבים, ב, עמ' 868-870.


� מיכה ג,יא.


� ראה בהלכות נחלות (יא,ה) שגם אפוטרופוס רשאי להשתמש בכספי היתומים לקניית בגדים לעצמו אם מטרתו שיהיו דבריו נשמעים.


� ראה תשובותיהם של חכמי תימן לרב קוק, ש' יבניאלי, מסע לתימן, עמ'  185-199.


� "הוראת התלמוד בתימן", כתבים, ב  עמ' 947-949, "קהילת צנעא שבתימן", שם, עמ' 866. ראה גם ו"על התלמוד המנוקד", שם עמ' 950-951. 


� חננאל סרי, "עיון בשיטתו הלמדנית של הרב קאפח דרך סוגיה אחת במשנתו", מסורה ליוסף, ד (תשס"ה), עמ' 188-184. ראה גם הערה 57 שם.


� ספר הזכרון, עמ' 23.


� כתבים, א, עמ' 44. ראה גם מורה הנבוכים, ב, טו, הערה 15. 


� הליכות תימן, עמ' 75. 


� יהדות תימן: פרקי מחקר ועיון, עמ' שמט.


� כתבים, ב', עמ' 1020. גם הרב קאפח עצמו ללא ספק הציג דוגמה אישית מרשימה בנושא זה כפי שמתואר בספרה של נכדתו אביבית לוי, הולך תמים – מורשתו, חייו ופועלו של הרב יוסף קאפח, ירושלים תשס"ג, בעיקר בעמ' 125-126.


� ראה לדוגמה "שברי לוחות", הרב חיים סבתו, אמת מארץ תצמח, תל אביב 1997, עמ' 206-205.


� פירוש מקיף למשנה תורה, הלכות שבת, עמ' רנ-רנא.


� שם הלכות חמץ ומצה, עמ' שנא.


� רבנו משה סופר – ה"חתם סופר", יהודה נחשוני (רזמיבש), ירושלים תשמ"א, עמ' 355-354. 


� "על התלמוד המנוקד", כתבים, ב, עמ' 950.


� ללא ספק חידושו של דגם זה יחייב גם שיכלול של מערכות קיימות, כדוגמת מפעלי היי-טק שבמקום שעות עבודה מרובות יעברו למתכונת של עבודה במשמרות ויאפשרו במחצית הזמן עיסוק איכותי בתורה.





